OMUKAZI alase bba ne bbebi we awaka n’agenda ew’omusajja omulala. Laavu y’omusiguze emunyumidde n’alemererwa okudda awaka n’amukubira essimu n’amulimba ng’abasajja bwe baamuwambye ng’agenda ku kabaga ka mukwano gwe ak’amazaalibwa ne bamukozesa.
N’omusajja amusalidde amagezi n’amutegeeza ng’omwana we bwe bamuwadde ekitanda ng’ali bubi. Omukazi adduse mu bwenzi n’akomawo awaka emisinde nga ne ssente ze yabadde akanda bba tazifunye era poliisi y’e Bulenga emugguddeko omusango gw’okulimba oguli ku fayiro nnamba: SD 26/04/06/2018.
Hadijah Nalunga 25, mukyala wa Isma Ntege ab’e Bulenga ye yabadde yeewambye. Bwe baamututte ku poliisi yagikakasizza nga bwe yabadde awambiddwa ne bamuteeka mu kifo ky’atajjukira ne bamukozesa.
OC w’e Bulenga, Lilian Birabwa yategeezezza nti bagenda kusooka kutwala Nalunga mu ddwaaliro bamukebere okukakasa oba ddala baamukozesezza n’oluvannyuma abatwale mu kifo ky’agamba nti gye baamuwambira.
Yategeezezza nti bagenda kumuggalira okutuusa ng’ayogedde ekituufu kubanga abantu bayitirizza okuteeka bannaabwe ku bunkenke.
lug_Latn lug_Latn lug_Latn lug_Latn lug_Latn